La innovació tecnològica aplicada al turisme protagonitza la presència de Sagunt en la fira internacional Fitur 2024
23 de gener 2024

![](/media/20ph33bt/ficcion-sonora_c.jpg?width=599.047619047619&height=850)

L'Ajuntament de Sagunt participa un any més en la principal fira internacional de turisme del país i promocionarà turísticament la ciutat en la 44 edició de la Fira Internacional de Turisme (FITUR), que se celebrarà des de demà, dimecres 24 de gener, fins diumenge que ve, al 28 de gener, a Madrid.

La delegació de Turisme tindrà estand en l'espai de València Turisme - Pavelló 7, on presentarà, al costat de la seua àmplia i diversa oferta de productes turístics, els dos últims projectes desenvolupats. Aquest dimecres a les 16:20 mostrarà el projecte pilot de l'aplicació mòbil de realitat augmentada, que oferix els principals punts d'interés i rutes turístiques de la ciutat mitjançant la geolocalització, i el dijous  25 a les 18:10 serà el torn de la Ficció Sonora, _Factory Town. Sagunt en l'era dels Peaky Blinders_.

L'alcalde de Sagunt, Darío Moreno, que també estarà present en Fitur, ha expressat: «**Volem millorar l'experiència turística del municipi introduint la innovació i apostant per les noves tecnologies. Presentem una aplicació mòbil que, mitjançant realitat augmentada i geolocalització, permet conéixer els principals atractius de la ciutat. També la ficció sonora _Factory Town_, un producte molt original a través del qual posem en valor el nostre patrimoni industrial**». L'alcalde també ha indicat que Sagunt té «**un important potencial turístic que encara està per explotar**». I en eixe sentit ha afegit: «**Estem treballant en la posada en valor del nostre patrimoni cultural i industrial i en donar a conéixer les possibilitats que oferix el nostre municipi com a destinació turística natural, esportiva, gastronòmica o cultural**».

Per la seua banda, la regidora de Turisme, Natalia Antonino, ha afirmat sobre esta fira: «**Un any més tornem a Fitur amb les millors ofertes turístiques, per a oferir als qui vulguen visitar-nos les propostes més diferenciades i atractives de la Comunitat Valenciana i adaptades als nous temps**». Així mateix, la regidora ha explicat: «**També tindrem ocasió d'acompanyar els nostres hostalers que presentaran les seues novetats en matèria turística i gastronòmica. Fitur és el tret d'eixida al sector turístic i un aparador mundial on Sagunt exhibix els seus productes més nous**».

Estos projectes seguixen la línia del model de gestió turística intel·ligent en destinacions que impulsa la Comunitat Valenciana, a través d'INVATTUR, i en la qual la delegació de Turisme està treballant en els últims anys.

De la mateixa manera, la delegació de Turisme de l'Ajuntament de Sagunt participarà en diverses reunions i presentacions relacionades amb el desenvolupament de productes turístics, a més de promocionar el seu patrimoni històric, cultural i natural. Així mateix, les festes més rellevants, reconegudes com a Festes d'Interés Turístic Nacional, com les Falles i la Setmana Santa també seran presents amb la visita dels seus representants a l'estand de la ciutat en la fira.

L'empresa local Celia Peris Visitas Guiadas és candidata als premis de Creaturisme, en la categoria de “Millor Experiència Creaturisme Accessible”, que seran entregats en Fitur este dijous a les 12 hores. Cal destacar que Creaturisme és l'estratègia de Turisme Comunitat Valenciana per al desenvolupament i impuls de programes de producte turístic altament especialitzats i de base experiencial.

En l'àmbit gastronòmic, les empreses locals Chocomel i El Bravero Gourmet oferiran una degustació dels seus productes estrela, en l'àrea de degustacions gastro turístiques. Així doncs, Tomás Martínez de la pastisseria Chocomel oferirà, este dimecres a les 15 hores, la corona saguntina, un dolç nou i representatiu de la nostra ciutat, i Óscar Alamán, del Bravero Gurmet, este dijous a les 10:30, el seu vermut artesanal.

![](/media/nfdnujvs/fitur2024_page-0001_c.jpg?width=850&height=206.75675675675674)

[https://drive.google.com/file/d/17brgix2ANNLR1KDSpCRUmifukD-tud0z/view?usp=drive\_link](https://drive.google.com/file/d/17brgix2ANNLR1KDSpCRUmifukD-tud0z/view?usp=drive_link "Vídeo: Escenario de tu historia")

*   [](http://www.facebook.com/sharer.php?u=https://aytosagunto.es/va/actualitat/la-innovacio-tecnologica-aplicada-al-turisme-protagonitza-la-presencia-de-sagunt-en-la-fira-internacional-fitur-2024/ "Facebook")
*   [](http://twitter.com/share?url=https://aytosagunto.es/va/actualitat/la-innovacio-tecnologica-aplicada-al-turisme-protagonitza-la-presencia-de-sagunt-en-la-fira-internacional-fitur-2024/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-innovacio-tecnologica-aplicada-al-turisme-protagonitza-la-presencia-de-sagunt-en-la-fira-internacional-fitur-2024/ "Linked In")
*   [](mailto:?body=https://aytosagunto.es/va/actualitat/la-innovacio-tecnologica-aplicada-al-turisme-protagonitza-la-presencia-de-sagunt-en-la-fira-internacional-fitur-2024/)